คิกออฟฉีดวัคซีนเด็ก  5 - 11 ปี วันแรก รองนายกฯ "อนุทิน" เผยเตรียมร่นเวลาส่งวัคซีนให้เร็วขึ้นเพื่อขยายการครอบคลุมแก่เด็กให้เร็วยิ่งขึ้น
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยคณะผู้บริหารกระทรวงสาธารณสุข เดินทางเข้าเยี่ยมและให้กำลังใจการให้บริการฉีดวัคซีนโควิด 19 สำหรับเด็ก 5-11 ปีที่มีโรคประจำตัว 7 กลุ่มโรควันแรก ณ ชั้น 12 อาคารเฉลิมพระเกียรติ 80 พรรษา สถาบันสุขภาพเด็กแห่งชาติมหาราชินี (รพ.เด็ก) นายอนุทิน กล่าวว่า วันนี้เป็นวันดีที่จะได้ฉีดวัคซีนให้กับลูกหลานอายุ 5 - 11 ปี ซึ่งเป็นสิ่งที่กระทรวงสาธารณสุขตั้งตารอ วัควีนที่นำมาฉีดนี้ได้รับการอนุญาติจาก อย. ตรวจสอบว่าปลอดภัย เป็นล็อตแรกที่มาถึงไทย 3 แสนโดสผ่านการตรวจอีกชั้นจากกรมวิทยาศาสตร์การแพทย์ และจากนี้จะทยอยส่งมาเพิ่มสัปดาห์ละ 3 แสนโดส จนครบจำนวนการสั่งซื้อทั้งหมด 10 ล้านโดส ซึ่งใช้เวลาประมาณ 3 เดือนก็จะครอบคลุมทั้งหมด อย่างไรก็ตาม จากการหารือผู้บริหารไฟเซอร์ประเทศไทยในการประชุมหอการค้าไทย ระบุว่าจะเพิ่มจำนวนการจัดส่งในแต่ละสัปดาห์ให้มากกว่า 3 แสนโดส จากนี้จะมีการแก้ไขสัญญาต่อไป ซึ่งจะทำให้การส่งเร็วขึ้นมาอีก 1 เดือน ขณะเดียวกันขอให้หน่วยงานที่เกี่ยวข้องทั้งกรมการแพทย์ กรมอนามัย เตรียมความพร้อมในการฉีดวัคซีนสำหรับเด็กเร็วที่สุด ทั้งนี้ กระทรวงสาธารณสุขขอให้ความมั่นใจแก่ผู้ปกครอง วัคซีนที่จัดมาให้ลูกหลานเป็นวัคซีนที่มีความปลอดภัยมีมาตรฐาน วิธีการฉีดก็ผ่านคณะกรรมการวิชาการหลายท่านซึ่งล้วนแล้วแต่เป็นอาจารย์แพทย์ที่มีความรู้ในเรื่องของการฉีดวัคซีน อาการข้างเคียงอาจจะเกิดขึ้นได้ อาจจะมีบ้างแต่ไม่ใช่สิ่งที่อันตราย ในช่วงแรกขอให้กรมการแพทย์ทำความเข้าใจกับบรรดาผู้ปกครองให้ทราบถึงอาการข้างเคียง และการดูแล ทั้งนี้หวังว่าประเทศไทยน่าจะเป็นประเทศแรกที่สามารถครอบคลุมการฉีดวัคซีนให้กับประชากรทุกช่วงวัย หากวันไหนมีวัคซีนไปถึงทารกแรกเกิดได้ก็พร้อมที่จะจัดหามาให้ลูกหลานทุกคนต่อไป เพื่อให้ประเทศเข้าสู่ภาวะปกติมากที่สุดส่วนบรรยากาศสถาบันสุขภาพเด็กแห่งชาติมหาราชินี ตั้งแต่เช้ามีผู้ปกครองที่สมัครใจพาบุตรหลานที่อยู่ในกลุ่มเป้าหมายมารับวัคซีนวัคซีนต่อเนื่อง ซึ่งทางสถาบันฯ ได้พยายามสร้างบรรยากาศให้ผ่อนคลายสำหรับเด็ก โดยเจ้าหน้าที่ได้แต่งชุดมาสคอตตัวการ์ตูนต่าง ๆ พร้อมเปิดการ์ตูนให้เด็กชมระหว่างรอฉีดและสังเกตอาการหลังฉีด โดย รพ.จะเป็นฐานฉีดสำหรับเด็กมีโรคประจำตัว 7 กลุ่มโรค ได้แก่ กลุ่มโรคอ้วน ที่มีภาวะทางเดินหายใจอุดกั้น กลุ่มโรคทางเดินหายใจเรื้อรัง รวมทั้งหอบหืดที่มีอาการปานกลางหรือรุนแรง กลุ่มโรคหัวใจและหลอดเลือดสมอง กลุ่มโรคไตวายเรื้อรัง กลุ่มโรคมะเร็งและภาวะภูมิคุ้มกันต่ำ กลุ่มโรคเบาหวาน และ กลุ่มโรคพันธุกรรม รวมทั้งกลุ่มอาการดาวน์ เด็กที่มีภาวะบกพร่องทางระบบประสาทอย่างรุนแรง และเด็กที่มีพัฒนาการล่าช้า ซึ่งเป็นกลุ่มเสี่ยงมีโอกาสติดเชื้อและเสียชีวิตสูง ส่วนเด็กอายุ 5-11 ปีที่ไม่มีโรคประจำตัวจะมีการจัดฉีดโดยใช้โรงเรียนเป็นฐานต่อไป